“ดาวโจนส์ฟิวเจอร์” ดิ่งกว่า 500 จุด เซ่นราคาน้ำมันดิบทรุดต่อ กดดันหุ้นพลังงาน
“ดาวโจนส์ฟิวเจอร์” ดิ่งกว่า 500 จุด เซ่นราคาน้ำมันดิบทรุดต่อ กดดันหุ้นพลังงาน
21 เม.ย. 2563

ผู้สื่อข่าวรายงานว่า ดัชนีดาวโจนส์ฟิวเจอร์ดิ่งลงกว่า 500 จุดในวันนี้ บ่งชี้ว่าตลาดหุ้นวอลล์สตรีทจะร่วงลงในคืนนี้ ขณะที่ราคาน้ำมันยังคงปรับตัวในแดนลบ
โดย ณ เวลา 20.07 น.ตามเวลาไทย ดัชนีดาวโจนส์ฟิวเจอร์ลบ 535 จุด หรือ 2.28% สู่ระดับ 22,953 จุด
ขณะที่ หุ้นกลุ่มพลังงานต่างปรับตัวลงในการซื้อขายก่อนเปิดตลาดวันนี้
ด้านสัญญาน้ำมันดิบล่วงหน้า WTI ยังคงปรับตัวในแดนลบวันนี้ ท่ามกลางการซื้อขายที่เบาบาง
โดย ณ เวลา 19.35 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ค. ซึ่งมีการซื้อขายที่ตลาด NYMEX พุ่งขึ้น 32.70 ดอลลาร์ หรือ 86.45% สู่ระดับ -4.93 ดอลลาร์/บาร์เรล
ขณะที่สัญญาน้ำมันดิบ WTI งวดส่งมอบเดือนพ.ค. ซึ่งจะหมดอายุในวันนี้ ยังคงมีราคาติดลบ ซึ่งหมายความว่าผู้ขายน้ำมันยินยอมที่จะจ่ายเงินให้แก่ผู้ซื้อ เพื่อแลกกับการลดภาระและค่าใช้จ่ายในการกักเก็บน้ำมัน
ส่วนสัญญาน้ำมันดิบ WTI งวดส่งมอบเดือนมิ.ย. ซึ่งมีการซื้อขายคึกคักกว่าสัญญางวดส่งมอบเดือนพ.ค. ถือเป็นดัชนีชี้วัดมุมมองของนักลงทุนต่อราคาน้ำมันได้ดีกว่า โดยสัญญาดังกล่าวดิ่งลงกว่า 20% สู่ระดับ 16.24 ดอลลาร์/บาร์เรล ขณะที่สัญญาน้ำมันดิบ WTI งวดส่งมอบเดือนก.ค. ร่วงลงราว 11% สู่ระดับ 23.42 ดอลลาร์/บาร์เรล
โดยราคาน้ำมันยังคงถูกกดดันจากความกังวลเกี่ยวกับอุปสงค์น้ำมันที่ลดลงจากผลกระทบของการแพร่ระบาดของไวรัสโควิด-19 ขณะที่รัฐบาลทั่วโลกใช้มาตรการล็อกดาวน์ โดยสั่งให้ประชาชนอยู่แต่ในบ้าน และห้ามการเดินทางเพื่อควบคุมการแพร่ระบาดของไวรัส
นอกจากนี้ ราคาน้ำมันยังถูกกดดันจากการที่คลังเก็บน้ำมันของสหรัฐกำลังกักเก็บน้ำมันใกล้เต็มความจุ ท่ามกลางภาวะน้ำมันล้นตลาด ขณะที่สต็อกน้ำมันสหรัฐพุ่งขึ้นเป็นประวัติการณ์
พร้อมกันนี้ นักลงทุนจับตาการแพร่ระบาดของเชื้อไวรัสโควิด-19 โดยยอดผู้ติดเชื้อทั่วโลกจ่อแตะ 2,500,000 ราย และเสียชีวิตกว่า 171,000 ราย ขณะที่สหรัฐติดอันดับ 1 ของโลกทั้งจำนวนผู้ติดเชื้อและเสียชีวิต